Mierna, Anna, poslankyňa NR SR (2023-06-16):
Ďakujem pekne za slovo. Cieľom tohto zákona je pomôcť samosprávam v tom, aby mali príjem z cestovného ruchu. Určitú časť toho príjmu a výška toho by bola určená vlastne VZN-kom, ktoré by schvaľovali samosprávy. Som za to, aby tá výška, ktorá by bola určená a priradená k cene lístku, bola aj nulová, ale teda bola vo výške desať centov alebo maximálne päť percent z ceny vstupného. Cieľom by bolo, samozrejme, aj zistiť návštevnosť na týchto podujatiach a mať určitú databázu o tom, aby samosprávy mohli mať informácie, aké, koľko návštevníkov navštevuje jednotlivé kultúrne spoločenské športové podujatia v ich samospráve. Cestovný ruch zahŕňa omnoho širší obsah činností ako je len ubytovanie. Sú to mnohé aktivity, ktoré sú hlavným dôvodom preto, aby návštevník, turista, prišiel práve do danej lokality. Títo návštevníci využívajú širokým spôsobom verejnú infraštruktúru daného regiónu. Cesty, doprava, produkujú odpad a podobne. To všetko sú oblasti, ktorých budovanie a údržba si vyžaduje veľké náklady do rozpočtov samospráv. Okrem dane z ubytovania však tento rozsiahly sektor neprispieva do rozpočtov samospráv napriek tomu, že na vytváranie podmienok pre jeho úspešný rozvoj a prevádzku samosprávy a špecializovanej organizácie cestovného ruchu sa vynakladajú veľké prostriedky. Je preto potrebné vytvoriť touto miestnou daňou zdroj príjmov pre samosprávy a oblastné organizácie cestovného ruchu, ktoré získajú zdroj pre financovanie a skvalitňovanie tejto oblasti a zlepšovanie infraštruktúry, ktorá slúži cestovnému ruchu aj miestnym občanom. Vytvára sa tiež motivácia pre samosprávy aj miestnych občanov podporovať rozvoj turizmu vo svojej obci a meste, keďže cestovný ruch takisto priamo vytvára zdroje potrebné na skvalitňovanie kvality života a úrovni infraštruktúry v danom meste a regióne. Tieto zdroje sa predpokladajú tak ako daň z ubytovania a zdroje, ktoré sa budú zároveň využívať na posilnenie príjmov oblastných organizácií cestovného ruchu v regiónoch, ktoré ich využívajú na marketing v regióne, tvorbu produktov cestovného ruchu a investície do infraštruktúry cestovného ruchu v regiónoch. Samosprávy podľa platných zákonov majú možnosť vyberať si daň z nehnuteľnosti, daň za psa, daň za užívanie verejného priestranstva, daň za ubytovanie, daň za predajné automaty, daň za výherné hracie prístroje, daň za vjazd a výjazd a zotrvanie motorového vozidla v historickej časti mesta a daň za jadrové zariadenia. To znamená, že cestovný ruch neprispieva do, nemôže prispievať, nemá právny rámec na to, aby mohol prispievať do rozpočtov miest a obcí. A máme za to, že je to významná časť ekonomiky Slovenskej republiky. A, tak ako aj v iných štátoch, by bolo dobré, keby samosprávy prirážkou k cene teda lístku, ktorý je určený na vstup na tieto podujatia, mohli s ňou disponovať a tieto peniaze potom použiť na rozvoj cestovného ruchu. Som náchylná aj k tomu, lebo teda v zákone je uvedené tak, mám tu znenie v § 76c sadzba dane: „Sadzbu dane určí obec v percentách z ceny vstupného alebo ceny za návštevu, alebo užívanie zariadenia podľa § 76 za osobu alebo skupinu osôb, maximálne však 5 % z tejto ceny a minimálne 10 centov z tejto ceny." Keď som sa rozprávala s poslancami, skôr ako som to vlastne tam, teda potom ako som tento návrh predložila, tak aj jednotliví zástupcovia samospráv hovorili, že by teda privítali, keby tam bola aj nulová sadzba. To znamená, keby sa niektoré samosprávy rozhodli, že to nebudú zdaňovať, ale teda určite samosprávy by mali prijatím tohto, novely tohto zákona právny rámec na to, keby sa dohodli na zastupiteľstve a takto, takto by to prijímali. Tento zákon by nadobudol účinnosť od 1. januára 2024. To znamená, že na decembrových zastupiteľstvách by mohli cez VZN-ko samosprávy prijať sadzbu dane na tieto kultúrne, spoločenské a iné podujatia, ktoré sa v ich intraviláne konajú. Ďakujem pekne za slovo.